যারা এই নকল পণ্যের ব্যবসা করেন তাদের সঙ্গে কথা বলে চীনের কয়েকটি শহরের নাম জানা গেছে। তারই একটি গোয়াংজু। বাংলাদেশে অবৈধ পণ্যের ব্যবসায়ীদের খুব পছন্দের একটি গন্তব্য। হেন নকল জিনিস নেই যা তৈরি হয় না এই শহরে। সাংহাই থেকে সড়কপথে পাঁচ ঘণ্টার দূরত্বে জিমু শহর। এই শহরটিকে ‘ক্ষুদ্র পণ্যের রাজধানী’ বলা হয়ে থাকে। অন্য কথায় জিমুকে নকল পণ্য তৈরির কেন্দ্রও বলা যায়। সেখানে প্রায় ৪০ হাজার পাইকারি দোকান আছে। ২০০০ সালে সাংহাইয়ের শহরতলিতে জিয়ানজিয়ান বাজারটি চালু হয়। জাল পণ্যের এক বিশাল উৎস এটি। হংকং সীমান্তের কাছাকাছি শেনজেন শহরটিও নকল পণ্যের তীর্থস্থানে পরিণত হয়েছে। এসব শহরেই বেশি যান বাংলাদেশের ব্যবসায়ীরা।